**NOLIKUMS**

Liepājā

|  |  |  |  |
| --- | --- | --- | --- |
| 2024. gada 21. martā | Nr.8  (prot. Nr.3, 29.§) |  | |
| Liepājas Tautas mākslas un  kultūras centra nolikums |
|  | Izdots saskaņā Valsts pārvaldes iekārtas likuma 28. pantu | |

**I. Vispārīgie jautājumi**

1. Liepājas Tautas mākslas un kultūras centrs (turpmāk – centrs) ir Liepājas valstspilsētas pašvaldības domes (turpmāk – dome) dibināta un pārraudzībā esoša pastarpinātās pārvaldes iestāde, kuras darbības mērķis ir nodrošināt kvalitatīvu kultūras pakalpojumu pieejamību, Latvijas kultūrvēsturiskās vides, kultūrtelpu un nemateriālā kultūras mantojuma saglabāšanu un ilgtspējīgu attīstību, nacionālās identitātes stiprināšanu, mūžizglītības pieejamību, jaunu kultūras pakalpojumu un produktu veidošanos, kā arī kvalitatīvu kultūras procesu, kurā nodrošināta iespēja līdzdarboties visai sabiedrībai.

2. Centram Liepājas valstspilsētas administratīvajā teritorijā noteikts metodiskā kultūras centra statuss.

3. Centrs ir Liepājas Kultūras pārvaldes vadītāja tiešā pakļautībā.

4. Centrs patstāvīgi un sadarbībā ar Liepājas valstspilsētas pašvaldības (turpmāk – pašvaldība) iestādēm, aģentūrām, valsts un citu pašvaldību institūcijām, juridiskām un fiziskām personām īsteno noteikto kompetenci kultūras jomā.

5. Centram ir savs zīmogs ar pilnu iestādes nosaukumu un noteikta parauga veidlapa.

6. Centra adrese ir Rožu laukums 5/6, Liepāja, LV-3401.

**II. Centra funkcijas, uzdevumi un kompetence**

7. Centrs veic šādas funkcijas:

7.1. veido un organizē satura un formas ziņā daudzveidīgus kultūras, mūžizglītības un tālākizglītības pasākumus un iniciatīvas;

7.2. nodrošina Dziesmu un deju svētku procesa nepārtrauktību, tai skaitā amatiermākslas kolektīvu darbību, atbalsta kolektīvu dalību nacionāla un starptautiska līmeņa pasākumos;

7.3. nodrošina vietējās kultūrvēsturiskās vides, identitātes un nemateriālā kultūras mantojuma saglabāšanu un attīstību, iesaistās kultūrtūrisma pakalpojumu veidošanā;

7.4. veicina jaunu kultūras pakalpojumu un produktu veidošanos, kā arī kvalitatīvu kultūras procesu, kurā nodrošināta iespēja līdzdarboties visai sabiedrībai;

7.5. apzina un apkopo attiecīgās administratīvās teritorijas iedzīvotāju vajadzības kultūras jomā un īsteno tām atbilstošas aktivitātes.

8. Centrs veic šādas metodiskā kultūras centra funkcijas:

8.1. nodrošina informācijas un pieredzes apmaiņu starp kultūras centriem;

8.2. sniedz konsultatīvu un metodisku palīdzību visiem administratīvās teritorijas kultūras centriem;

8.3. nodrošina pašvaldības ilgtspējīgas attīstības stratēģijā paredzēto uzdevumu pildīšanu savas kompetences ietvaros;

8.4. organizē pasākumus, festivālus, skates, konkursus un izstādes, kā arī citas publiskas valstspilsētas, nacionāla vai starptautiska līmeņa aktivitātes;

8.5. veic citas normatīvajos aktos noteiktās funkcijas.

9. Lai nodrošinātu funkciju izpildi, centrs veic šādus uzdevumus:

9.1. sadarbībā ar kultūras, izglītības, tūrisma institūcijām piedalās valsts un pašvaldības kultūrpolitikas īstenošanā Liepājas valstspilsētā;

9.2. sagatavo un iesniedz pašvaldībai centra budžeta un investīciju projektus, kā arī nodrošina piešķirto līdzekļu efektīvu izlietošanu un atbild par līdzekļu izlietojumu;

9.3. izstrādā centra funkcijām un uzdevumiem atbilstošas programmas un projektus, tai skaitā finanšu līdzekļu piesaistei no valsts un ārvalstu fondiem, projektu konkursiem un koordinē to īstenošanu;

9.4. noteiktajā kārtībā atskaitās par centra darbu Liepājas Kultūras pārvaldei un domei, kā arī sniedz informāciju pašvaldības un valsts institūcijām savas kompetences robežās;

9.5. piedalās valsts nozīmes un starpvalstu sadarbības programmu un projektu izveidē un īstenošanā savā kompetencē esošajās jomās;

9.6. sagatavo līgumu projektus un kontrolē noslēgto līgumu izpildi centra kompetences ietvaros;

9.7. vada un koordinē nemateriālā kultūras mantojuma, tai skaitā Dziesmu un deju svētku tradīcijas saglabāšanā un attīstīšanā iesaistīto pušu sadarbību;

9.8. apkopo un koordinē centra kolektīvu darbības gada plānus, izstrādā un iesniedz pašvaldībai pasākumu gada plānu, kā arī vada to izpildi;

9.9. veicina un koordinē centra amatiermākslas kolektīvu darbību kultūras vērtību radīšanā, izplatīšanā, mākslinieciskās jaunrades attīstīšanā, nodrošina tiem nepieciešamos resursus dalībai Dziesmu un deju svētku procesā;

9.10. veicina un atbalsta centra darbinieku un speciālistu profesionālo tālākizglītību un radošo izaugsmi, organizē tālākizglītības un mūžizglītības projektus kultūras jomas speciālistiem;

9.11. ierosina centra darbinieku un kolektīvu dalībnieku apbalvošanu apbalvotāju institūciju noteiktajā kārtībā;

9.12. apkopo un sagatavo pieteikumus Latvijas Nacionālajam kultūras centram par valsts budžeta mērķdotāciju piešķiršanu māksliniecisko kolektīvu vadītāju darba samaksai;

9.13. sniedz informāciju Latvijas kultūras datu portālā par Kultūras centru likuma 3. panta pirmajā un ceturtajā daļā noteikto funkciju izpildi, ievērojot Ministru kabineta noteikto kārtību, kādā tiek apkopota oficiālā statistika kultūras jomā;

9.14. nodrošina informācijas pieejamību par centra plānotajām aktivitātēm, kā arī darba atspoguļojumu plašsaziņas līdzekļos, sociālajos tīklos un citviet;

9.15. veic metodisko darbu, sniedz organizatorisku, informatīvu un cita veida atbalstu valsts un pašvaldību iestādēm, nevalstiskajām organizācijām un privātpersonām, atbilstoši kompetencei;

9.16. pilda citus uzdevumus atbilstoši spēkā esošo normatīvo aktu prasībām.

10. Centram ir šādas tiesības:

10.1. sniegt maksas pakalpojumus un izmantot iegūtos līdzekļus šajā nolikumā noteikto funkciju pildīšanai, centra attīstībai, kā arī tā darbinieku profesionālo zināšanu pilnveidošanai;

10.2. saņemt Latvijas Nacionālā kultūras centra metodisko atbalstu;

10.3. iesaistīties, tai skaitā sniedzot priekšlikumus, attīstības plānošanas dokumentu izstrādē un īstenošanā;

10.4. lai sasniegtu nolikumā noteiktos mērķus, iesaistīties asociāciju, apvienību, biedrību un citu sabiedrisko organizāciju darbībā;

10.5. normatīvajos aktos noteiktajā kārtībā pretendēt uz Valsts kultūrkapitāla vai citu vispārpieejamu valsts atbalsta mehānismu finansējumu tādu kultūras projektu īstenošanai, kuri sekmē šajā nolikumā noteikto funkciju izpildi;

10.6. veikt citas nolikumā noteiktās darbības.

**III. Centra struktūra un darba organizācija**

11. Centra darbu, nodrošinot tā darba nepārtrauktību, lietderību un tiesiskumu, organizē centra direktors.

12. Centra direktors:

12.1. organizē centra funkciju un uzdevumu izpildi un atbild par to, vada centra administratīvo darbu, nodrošinot tā nepārtrauktību, lietderību un tiesiskumu;

12.2. pārvalda centra finanšu, personāla un citus resursus;

12.3. nosaka centra darbinieku pienākumus;

12.4. pieņem darbā un atbrīvo no darba centra darbiniekus;

12.5. nodrošina centra gadskārtējā darbības plāna un budžeta pieprasījuma izstrādi;

12.6. ir atbildīgs par centra iekšējās kontroles sistēmas izveidi un uzlabošanu, nodrošinot pastāvīgu, ekonomisku, efektīvu un lietderīgu centra darbību, atbilstoši Valsts pārvaldes iekārtas likumā noteiktajiem valsts pārvaldes principiem un normatīvo aktu prasībām;

12.7. ir tiesīgs deleģēt atsevišķu lēmumu pieņemšanu citai centra amatpersonai atbilstoši tās kompetencei;

12.8. bez īpaša pilnvarojuma pārstāv centru citās valsts pārvaldes iestādēs, tiesībsargājošās iestādēs, attiecībās ar fiziskām un juridiskām personām, kā arī tiesā.

13. Centra direktors nosaka centra struktūru, funkciju un uzdevumu sadalījumu centrā.

14. Centra direktoram ir vietnieks.

15. Centra direktoru ieceļ amatā un atbrīvo no amata dome.

**IV. Centra darbības tiesiskuma nodrošinājuma mehānisms**

16. Centra darbības tiesiskumu nodrošina centra direktors.

17. Centra amatpersonas vai darbinieka faktisko rīcību vai izdoto sākotnējo administratīvo aktu var apstrīdēt centra direktoram, ja ārējā normatīvajā aktā nav noteikts citādi.

18. Centra direktora faktisko rīcību un izdoto sākotnējo administratīvo aktu var apstrīdēt Liepājas Kultūras pārvaldes vadītājam, ja ārējā normatīvajā aktā nav noteikts citādi. Liepājas Kultūras pārvaldes vadītāja lēmumu var pārsūdzēt tiesā.

19. Centrs reizi gadā sniedz pašvaldībai pārskatu par centra funkciju izpildi un centram piešķirto pašvaldības budžeta līdzekļu izlietojumu. Pašvaldībai ir tiesības jebkurā laikā pieprasīt pārskatu par centra darbību.

**V. Centra manta un finansēšanas kārtība**

20. Visu finanšu līdzekļu apriti organizē centralizēti Liepājas Kultūras pārvaldes Centralizētā grāmatvedība.

21. Centrs rīkojas ar pašvaldības īpašumu un finanšu līdzekļiem apstiprinātā budžeta ietvaros saskaņā ar domes apstiprinātajiem lēmumiem.

22. Centra manta ir pašvaldības manta, kas nodota centra valdījumā.

23. Centra finanšu līdzekļus veido:

23.1. pašvaldības budžeta līdzekļi;

23.2. valsts budžeta mērķdotācijas;

23.3. pašu ieņēmumi, tai skaitā ieņēmumi no sniegtajiem maksas pakalpojumiem;

23.4. Eiropas Savienības fondu, citu valsts un ārvalstu finanšu avotu līdzekļi;

23.5. juridisko un fizisko personu ziedojumi un dāvinājumi, kas tiek saņemti, izlietoti un uzskaitīti atbilstoši pašvaldības noteiktajai kārtībai.

**VI. Noslēguma jautājums**

24. Ar šī nolikuma spēkā stāšanās brīdi spēku zaudē Liepājas pilsētas domes 2011. gada 17. marta nolikums Nr.6 "LIEPĀJAS PILSĒTAS PAŠVALDĪBAS IESTĀDES "LIEPĀJAS PILSĒTAS DOMES TAUTAS MĀKSLAS UN KULTŪRAS CENTRS" NOLIKUMS".

|  |  |
| --- | --- |
| Priekšsēdētājs | Gunārs Ansiņš |